Imtella' Jannar 10, 2022 - Aġġornata 10 Ta' Jannar, 2022 5:28pm Kull min ħa l-booster tal-vaċċin kontra l-COVID-19 għandu jieħu ħsieb li jaġġorna ċ-ċertifikat. L-aġġornament taċ-ċertifikat huwa meħtieġ hekk kif mill-ġimgħa d-dieħla, mis-17 ta' Jannar, iċ-ċertifikat se jkun meħtieġ biex tidħol f'ċertu postijiet. Wieħed jista' jaġġorna ċ-ċertifikat billi jidħol fuq hawn . Iċ-ċertifikat se jimmarka li ħadt tliet dożi minn tlieta u tiġi aġġornata wkoll id-data ta' meta ħadt l-aħħar tilqima. CovPassMalta – App tal-mobile li turi jekk iċ-ċertifikat hux validu Il-Ministru Fearne ħabbar li tniedet app fuq il-mobile li se turi jekk iċ-ċertifikat tal-vaċċin hux validu. Għalissa din l-app hija aċċessibli fuq is-sistema Android. Wieħed xorta għandu jniżżel iċ-ċertifikat fuq il-mobile jew iżomm kopja stampata fuqu. Malta bl-iżjed nies imlaqqma bil-booster u bl-inqas nies fl-isptar minħabba l-COVID-19 S'issa aktar min-nofs il-popolazzjoni ta' Malta ħadet il-booster. Sal-bieraħ ingħataw mal-278,153 doża tal-booster. Il-Ministru għas-Saħħa xerred statistika mill-Università ta' Oxford, li turi li Malta għandha l-iżjed nies imlaqqma bid-doża tal-booster fost il-pajjiżi Ewropej. Statistika oħra mill-istess Università turi kif Malta għandha l-inqas nies fl-isptarijiet bil-Covid-19 fl-Ewropa. Skont l-aħħar aġġornament mill-awtoritajiet tas-saħħa, li ħarġu lbieraħ juru kif fl-isptarijiet hemm 115-il persuna, b'sebgħa minnhom qegħdin fl-ITU. Wieħed jista' japplika għall-vaċċin minn hawn. — Chris Fearne (@chrisfearne) January 10, 2022 Aġġornata l-liġi tal-kwarantina għal kull min ħa l-booster Intant, ġiet aġġornata wkoll il-liġi tal-kwarantina għal kull min ħa l-booster. Il-Ministru Fearne kien ħabbar li naqas il-perjodu ta' kwarantina għal persuni pożittivi għall-COVID-19 u għal persuni li jgħixu fl-istess residenza ma' persuni li kienu f'kuntatt dirett ma' xi ħadd pożittiv. Persuni pożittivi għall-COVID-19 li huma mlaqqma bil-booster se jkunu obbligati li jagħmlu perjodu ta' kwarantina t'għaxart ijiem minflok 14-il ġurnata. Dan ikun possibbli sakemm fl-aħħar tlett ijiem ta' kwarantina dawn l-individwi ma jkollhomx sintomi. Persuni li kienu f'kuntatt ma' persuna pożittiva, jiġifieri "primary contacts", u li huma fil-pussess ta' ċertifikat tal-vaċċin validu, jistgħu jibqgħu jtemmu l-kwarantina obbligatorja sebat ijiem wara l-aħħar kuntatt mal-persuna pożittiva. Dan hu possibbli kemm-il darba jagħmlu rapid test li jirriżulta fin-negattiv. Persuni meqjusa bħala "secondary contacts", jiġifieri min jgħix fl-istess residenza ma' persuni li kienu f'kuntatt dirett ma' persuna pożittiva, m'għandhomx għalfejn jagħmlu kwarantina jekk ikunu vvaċċinati bil-booster." Ara wkoll: Ara: Bil-booster in-numri fl-isptar, fl-ITU u l-imwiet huma ferm aktar baxxi minn dawk imbassra – il-Prof.